**อย. เข้มกวาดล้างโฆษณาผลิตภัณฑ์สุขภาพเกินจริง ป้องผู้บริโภคไม่ตกเป็นเหยื่อ**

เปิดศักราชใหม่ อย. ประกาศเข้มมาตรการจัดการโฆษณาผลิตภัณฑ์สุขภาพโอ้อวดเกินจริง จับมือพันธมิตร ใช้ AI ช่วยคัดกรอง พร้อมเสริมความรู้ผ่าน FDA Center ติดปีกผู้บริโภค กระตุกให้รู้จักระวังภัยไม่หลงเชื่อง่าย

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ในปี 2567 ที่ผ่านมา สำนักงานคณะกรรมการอาหารและยา (อย.) ได้ดำเนินการอย่างเข้มข้นในการกำกับดูแลคุณภาพมาตรฐานของผลิตภัณฑ์สุขภาพ ได้แก่ อาหาร ยา เครื่องสำอาง วัตถุอันตรายที่ใช้ในบ้านเรือน วัตถุออกฤทธิ์ต่อจิตและประสาท ผลิตภัณฑ์สมุนไพร และเครื่องมือแพทย์ ทั้งก่อนและหลังออกสู่ตลาด รวมทั้งการเฝ้าระวังโฆษณาที่โอ้อวดสรรพคุณเกินจริง โดยเฉพาะผลิตภัณฑ์เสริมอาหารที่มักพบการโฆษณาในเชิงการรักษาโรคต่าง ๆ เพื่อเป้าหมายสำคัญสูงสุดคือให้ผู้บริโภคได้รับความปลอดภัยในการบริโภคผลิตภัณฑ์สุขภาพ ซึ่งการตรวจสอบและเฝ้าระวังอย่างเข้มงวดทุกด้าน ทำให้ อย. สามารถดำเนินคดีกับผู้ประกอบการผิดกฎหมายได้กว่า 4,000 คดี โดยในจำนวนนี้ครึ่งหนึ่งเป็นเรื่องเกี่ยวกับการโฆษณา จากความสำคัญของปัญหาการโฆษณาดังกล่าว อย. จึงได้เร่งดำเนินการตรวจสอบเฝ้าระวังมากขึ้น มีการตั้งทีมตรวจตามสื่อทุกช่องทาง รับเรื่องร้องเรียนจากผู้บริโภค รวมทั้งเรื่องร้องเรียนที่ส่งมาจากเครือข่ายต่าง ๆ ที่สำคัญยังได้ร่วมมือกับแพลตฟอร์มออนไลน์ให้ช่วยสกัดกั้นข้อความโฆษณาเกินจริง เช่น ลดน้ำหนัก ลดความอ้วน บำรุงทางเพศ ช่วยให้ขาวขึ้น นอนหลับได้ดีขึ้น เป็นต้น และชี้แจงทำความเข้าใจเรื่องกฎระเบียบที่ถูกต้อง เพื่อช่วยคัดกรองผู้ค้าที่มีคุณภาพ กำจัดผู้ค้าที่กระทำผิดกฎหมาย ช่วยลดความเสี่ยงที่ผู้บริโภคจะได้รับข้อความโฆษณาที่ทำให้เกิดการหลงเชื่อโดยไม่สมควรได้

**รองเลขาธิการฯ** กล่าวต่อไปว่า ในปี 2568 นี้ อย. จะมีการตรวจสอบเข้มข้นขึ้น โดยใช้เทคโนโลยี AI มาช่วยคัดกรองข้อความที่มีความเสี่ยง ร่วมกับภาคีเครือข่ายและแพลตฟอร์มออนไลน์ ทำให้การทำงานตรงจุดและรวดเร็ว ตอบสนองความคาดหวังของผู้บริโภคได้ดียิ่งขึ้น ควบคู่ไปกับการให้ความรู้แก่ประชาชน ซึ่ง อย. มี FDA Center เป็นคลังสื่อความรู้ด้านผลิตภัณฑ์สุขภาพบนระบบออนไลน์ที่ผู้บริโภคสามารถเข้าไปศึกษาหาความรู้ได้ทุกที่ทุกเวลา เสริมทักษะให้รู้จักระวังภัยและร้องเรียนกลับมาที่ อย. รวมทั้งจะมีการปรับแก้ไขกฎหมายให้เท่าทันกับสถานการณ์ปัจจุบัน เพิ่มบทลงโทษให้เหมาะสมยิ่งขึ้น ทั้งนี้ หากผู้บริโภคมีข้อสงสัยเรื่องความปลอดภัยของผลิตภัณฑ์สุขภาพ พบผลิตภัณฑ์ผิดกฎหมาย หรือข้อความโฆษณาโอ้อวดเกินจริง สามารถสอบถาม แจ้งเบาะแสร้องเรียนได้ที่สายด่วน อย. 1556 หรือผ่าน Line @FDAThai, Facebook: FDAThai หรือ E-mail: 1556@fda.moph.go.th หรือแจ้งได้ที่สำนักงานสาธารณสุขจังหวัดทั่วประเทศ

**วันที่เผยแพร่ข่าว 5 มกราคม 2568 ข่าวแจก 74 / ปีงบประมาณ พ.ศ. 2568**

****